SA-reddingspan keer terug uit Nepal | Maroela Media
Die Suid-Afrikaanse soek-en-reddingspan in Katmandoe in Nepal wat vir langer as 'n week reddingsendings in die rampgebied gedoen het, sal Dinsdagaand na Suid-Afrika terugkeer.
Die span is na Nepal kort nadat dié land sowel as buurlande deur twee groot aardbewings getref is wat die lewe van minstens 6 621 mense geëis het.
Die Suid-Afrikaanse span, gefinansier deur die liefdadigheidsorganisasie Gift of the Givers, bestaan uit paramedici, brandbestryders en stedelike soek-en-reddingstegnici. Die groep was in Katmandoe gestasioneer en is vandaar in plattelandse dorpies ontplooi om te help met reddingspogings.
Ahmed Bham, woordvoerder van die Gift of the Givers-stigting, het bevestig dat die span Dinsdagaand die gebied sal verlaat aangesien die reddingsoperasie in Nepal tot 'n einde gekom het. Die mediese span sal nog 'n dag aanbly omdat hulle in verskeie hospitale ontplooi is waar daar 'n groot waglys van pasiënte is wat in die aardbewing beseer is.